Suomen, Norjan ja Venäjän yhteinen rajapyykki Muotkavaaralla. Kuvassa näkyvä hakattu linja on Norjan ja Venäjän rajaa, Norja vasemmalla ja Venäjä oikealla.
**Muotkavaara** (norj. *Krokfjellet*, ven. Муоткаваара tai Муоткавара, pohjoissaameksi *Muotkevárri*, inarinsaameksi *Myetkivääri*) on vaara Suomen, Norjan ja Venäjän rajalla. Suomen puolella se kuuluu Inarin, Norjassa Etelä-Varangin ja Venäjällä Nikkelin kuntaan. Huippu on Norjan puolella ja noin 169 metriä korkea.

Saamenkieliset nimet viittaavat vesistöjen väliseen kannakseen tai taipaleeseen (pohjoissaameksi *muotke*, inarinsaameksi *myetki*).

Rajapyykki
----------

Muotkavaaralla sijaitseva kolmen valtion rajapyykki (69°03′06.9″N, 028°55′45.5″E) on rakennettu vuonna 1846. Se on katkaistun kartion muotoinen kivipyykki, jonka huipulle on asetettu betoninen kolmisivuinen pyramidi vuonna 1945. Valkoisen pyramidin sivuilla on tekstit "SUOMI MUOTKAVAARA", "NORGE KROKFJELLET" ja "РОССИЯ МУОТКАВААРА". Rajapyykillä kohtaa kolme aikavyöhykettä: Moskovan aika (UTC+3) Venäjällä, Itä-Euroopan aika (UTC+2) Suomessa ja Keski-Euroopan aika (UTC+1) Norjassa.

Rajapyykin paikka perustuu Norjan ja Venäjän rajankäyntiin (1826) sekä Suomen ja Venäjän rajanjärjestelyyn (1833), jonka mukaan Suomen ja Venäjän raja kohtaa Norjan rajan "Mutkavaaralla". Rajamerkin hoidosta on kolmenvälinen sopimus vuodelta 1953.

Petsamon kuuluessa Suomeen 1920–1944 pyykki oli osa Suomen ja Norjan kahdenvälistä rajaa. Kolmen valtion rajapyykki siitä tuli 1944 Moskovan välirauhansopimuksen myötä. Rajan kulku pyykiltä muuttui vielä, kun Suomi joutui myymään Jäniskosken–Niskakosken alueen Neuvostoliitolle 1947. Sen seurauksena Suomen ja Venäjän raja suuntautuu Muotkavaaran pyykiltä lounaaseen.

Retkeily
--------

Muotkavaara kuuluu Norjan puolella Ylä-Paatsjoen kansallispuistoon (norj. *Øvre Pasvik nasjonalpark*). Suomen puolella lähistölle ulottuu Vätsärin erämaa-alue.

Kolmen valtion rajapyykin luona voi vierailla jalan, Suomen puolelta sinne pääsee Norjan rajan ja Venäjän vastaisen rajavyöhykkeen väliin jäävää polkua pitkin. Norjan Grensefossista on pyykille noin viiden kilometrin kävelymatka.

Suomen ja Norjan rajan ylittäminen on sallittu, mutta rajapyykin kiertäminen Venäjän puolelle on kiellettyä, sillä paikalla ei ole vahvistettua rajanylityspaikkaa Venäjälle kummastakaan naapurimaasta. Luvattomasta rajanylityksestä on rangaistu lievänä valtionrajarikoksena.

Tiehanke
--------

Nellim-Paatsjoen kyläyhdistys on vuonna 2007 ehdottanut noin 10 km:n pituisen metsäautotien rakentamista Kessin metsäautotieltä Muotkavaaran alueelle lähelle Norjan rajaa.

Lähteet
-------

1. 1 2  Protocol between the Governments of the Kingdom of Norway, the Republic of Finland and of the Union of Soviet Socialist Republics regarding the maintenance of the frontier mark erected at Muotkavaara (Krokfjellet) at the meeting-point of the State frontiers of Norway, Finland and the Soviet Union (Suomenkielinen sopimusteksti s. 147–149; venäjänkielinen sopimusteksti s. 150–153) *United Nations Treaty Series vol. 173*. Viitattu 26.7.2014.
2. ↑  Топографическая карта России, Украины, Беларуси
3. ↑  Norgeskart Statens kartverk. Viitattu 14.8.2012.
4. ↑  Ilmari Mattus: Paikannimistö (PDF) (sivu 148) *Paistunturin erämaa-alueen ja Kevon luonnonpuiston luonto, käyttö ja paikannimistö*.  2006. Metsähallitus.  Arkistoitu 30.9.2021. Viitattu 14.8.2012.
5. ↑  Suomen–Norjan valtakunnanrajankäynti 2000: Rajamerkkipöytäkirja (PDF) *geosite.jankrogh.com*. Viitattu 14.8.2012.
6. ↑  Suomen ja Norjan rajankäynti (PDF) (Pöytäkirja rajamerkistä "Muotkavaara" (Krokfjellet), joka on asetettu Suomen, SNT-Liiton ja Norjan valtakunnanrajojen yhtymäkohtaan (1947)) *geosite.jankrogh.com*.  2000. Viitattu 14.8.2012.
7. ↑  Муоткаваара. Точка стыка границ трех стран - RUS, FI, NO. *WikiGOGO*. Viitattu 9.5.2013.
8. ↑  Kirkenes, Norway: Orientation (Arkistoitu – Internet Archive)
9. ↑  Pekka Tätilä: Suomen ja Norjan valtakunnanraja - Vuoden 2000 rajankäynti.  *Maanmittaus*, 2003, 78. vsk, nro 1–2, s. 46–56. Artikkelin verkkoversio (PDF). Viitattu 14.8.2012. [vanhentunut linkki]
10. ↑  Piilolan polulla ja kolmen valtakunnan rajalla  Viitattu 6.5.2016
11. ↑  Pasvik–Inari: Yhteinen luonto ja historia (PDF)  2007. Inari–Pasvik-alueen luonnonsuojelun ja kestävän luontomatkailun edistämisen yhteistyöhanke. Viitattu 14.8.2012.
12. ↑  Rajanylitys Rajavartiolaitos.  Arkistoitu 18.4.2012. Viitattu 23.8.2012.
13. ↑  Framferd og ferdsel ved den norsk-russiske grense  27.08.2009. Østfinnmark politidistrikt.  Arkistoitu 15.7.2014. Viitattu 23.8.2012. (norjaksi)
14. ↑  Kolme lievää valtiorajarikosta Muotkavaaran kolmen valtakunnan rajamerkin alueella (Lapin rajavartiosto)  16.03.2009. Rajavartiolaitos.  Arkistoitu 24.9.2015. Viitattu 23.8.2012.
15. ↑  Muotkavaaran metsäautotie piristäisi Nellimin aluetta  6.11.2008. Metsähallitus.  Arkistoitu 10.11.2019. Viitattu 14.8.2012.

Aiheesta muualla
----------------

* Where three countries face off: Norway, Russia, Finland tripoint border Youtube